Sandra Jõgeva
Sandra Jõgeva (sündinud 17. juulil 1976) on eesti kunstnik, režissöör, kuraator, kirjanik ja kriitik. Ta on õppinud 1995–1996 Eesti Humanitaarinstituudis, seejärel Eesti Kunstiakadeemias maali (BA 2000) ja interdistsiplinaarseid kunste (MA 2002) ning läbinud Tartu Ülikooli Haridusteaduskonnas pedagoogika kursuse (2009). Täiendanud end galerii Grace Space residentuuris Brooklynis New Yorgis (2007). Sandra Jõgeva teosed on olnud näitustel alates 1996. aastast, tema esimene isikunäitus toimus 1998 ning aastal 2000 alustas ta ülesastumisi perfomance'itega. Samal ajal hakkas Jõgeva avaldama videoid, hiljem dokumentaalfilme ja kirjutama kaastööd ajalehtedele ning ajakirjadele, hiljem novelle ja romaani. Ta on silma paistnud hierarhiatele vastanduva retoorikaga, oma loomingus tegeleb ta ebavõrdsuse ja ressursside ebaõiglase jaotumisega. Jõgeva loomingus on üks olulisi teemaliine domineerimise ja allumise suhte kujutamine. Teda võiks pidada Eesti kunstimaailma anarhistiks, kes esindab vastukaaluks 1990ndate hierarhiatest puhastuvale üleminekuajale 2000. aastate rahutut ja süsteemi kritiseerivat suunda. Jõgeva viitab oma loomingus uues ühiskonnas kanda kinnitanud valupunktidele ja võimusuhetele, mis tema nägemuses hoopis toodavad dekadentsi. Kunstnik ignoreerib maalikunsti kasutamist, kuna maal on tema jaoks surnud, kõnevõimetu ja igav. Peamiselt skulptuuri, perfomance'i ja kirjanduse valdkonnas tegutseva kunstniku tööd lahkavad kultuuri produktsiooni ja tarbimise ringkäiku. Tema looming peegeldab postmodernistlikku segadust, kus ei liiguta millegi uue ja parema suunas. Ta on kuulunud kunstirühmitustesse Avangard (2001–2006), Pink Punk (2003–2007) ja Art Container (aastast 2009). Teinud arvukalt isikunäitusi, perfomance'id, videoid, kuraatoriprojekte ning kaastööd meediaväljaannetele, viinud läbi kursusi ja töötube. Esindab nullindate rahutut ja süsteemi kritiseerivat suunda. Sandra Jõgeva on aastast 2001 Eesti Autorite Ühingu liige ning aastast 2004 Eesti Kunstnike Liidu liige.